SNP จับมือ MINT ร่วมทุนธุรกิจร้านอาหารไทยในอังกฤษสัดส่วน 50%
SNP จับมือ MINT ร่วมทุนธุรกิจร้านอาหารไทยในอังกฤษสัดส่วน 50%
23 เม.ย. 2558

บริษัท ไมเนอร์ อินเตอร์เนชั่นแนลจำกัด (มหาชน) หรือ MINT ระบุว่า  MFG International Holding (Singapore) Pte. Ltd. (MFGS) ซึ่งเป็นบริษัทย่อย ได้ลงทุนในบริษัทร่วมทุนใหม่ภายใต้ชื่อ บริษัท Patara Fine Thai Cuisine Limited  (PFTC) โดยจะถือหุ้นฝ่ายละ 50% ร่วมกับ S&amp;P Development Holding Pte Ltd. (SPDH) ซึ่งเป็นบริษัทย่อยของ บริษัท เอส แอนด์ พี ซินดิเคท จำกัด (มหาชน) หรือ SNP ขณะที่ MINT ถือหุ้นใน SNP สัดส่วน 33.8%
โดยบริษัทได้จัดตั้งบริษัทใหม่ถือหุ้นฝ่ายละ 50% เพื่อขยายธุรกิจร้านอาหารไทยในอังกฤษและยุโรป โดยบริษัทใหม่จะซื้อสินทรัพย์ร้านอาหารไทยของ SNP ที่มีอยู่เดิมในอังกฤษภายใต้ชื่อ “ภัทรา” จำนวน 4 สาขา และ”สุดา”จำนวน 1 สาขา และยังจะได้รับสิทธิแฟรนไชส์ในการพัฒนาและเปิดร้านใหม่ด้วย         
สำหรับบริษัทร่วมทุนใหม่จะมีทุนจดทะเบียน 3 ล้านปอนด์ โดยภายหลังการร่วมทุนดังกล่าว PFTC จะได้รับสิทธิการลงทุนในสินทรัพย์ที่จะเข้าซื้อจากบริษัท  S&amp;P Restaurants Limited (SPRL) ซึ่งเป็นบริษัทย่อยของ SNP 
นอกจากนี้ PFTC ยังจะได้รับสิทธิแฟรนไชส์ในการพัฒนา การเปิดร้านใหม่ และบริหารร้านอาหารภัทราและสุดา ทั้งส่วนที่เป็นร้านอาหารที่มีอยู่เดิม และร้านที่เปิดใหม่ในอังกฤษด้วย สำหรับมูลค่าการลงทุนจะอยู่ที่ 7 ล้านปอนด์ หรือเทียบเท่า 340 ล้านบาท ซึ่งจะมาจากกระแสเงินสดจากการดำเนินงานและเงินกู้ยืม
ขณะที่ SNP แจ้งว่าที่ประชุมคณะกรรมการบริษัทเมื่อวานนี้ ได้กำหนดวันประชุมวิสามัญผู้ถือหุ้นครั้งที่ 1/2558 ในวันที่ 17 มิ.ย. เพื่อพิจารณาอนุมัติการเข้าร่วมลงทุนเพื่อขยายธุรกิจร้านอาหารไทยในอังกฤษและกลุ่มประเทศยุโรป ภายใต้บริษัท PFTC ดังกล่าว
อย่างไรก็ดี ตามแผนการขยายงานนั้น  SPDH และ MFGS มีข้อตกลงในเบื้องต้นว่า ตั้งแต่ปี 59,60,61 หากผลการดำเนินการเป็นที่น่าพอใจ และ SPDH และ MFGS ตกลงที่จะทำการเพิ่มทุนฝ่ายละจำนวน 1 ล้านปอนด์ หรือราว 48.79 ล้านบาท เพื่อใช้เป็นเงินทุนหมุนเวียนในการทำธุรกิจต่อไปในอนาคต โดยคาดว่าจะแล้วเสร็จภายในไตรมาส 4/61
ทั้งนี้ SNP คาดว่าการโอนธุรกิจร้านอาหารไทยดังกล่าวให้กับ PFTC รวมถึงสิทธิในการดำเนินธุรกิจร้านอาหารไทยในอังกฤษและกลุ่มประเทศยุโรป จะแล้วเสร็จภายในไตรมาส 3/58